বিজেপির প্রয়াত নেতা প্রমোদ মহাজনের মেয়ে পুনম মহাজন। ভারতীয় যুব মোর্চার সর্বভারতীয় সভানেত্রী। যুব মোর্চার ডাকেই শনিবার সভা ছিল গাঁধী মূর্তির নিচে। সেখান থেকেই মমতাকে নিশানা করলেন এই যুব নেত্রী।
প্রথম বার কলকাতায় বড় কোনও সভায় বক্তৃতা করতে উঠে তৃণমূল সরকারের উদ্দেশে তাঁর বার্তা, ‘‘ট্রেলার হ্যায় দোস্ত, পিকচার আভি বাকি হ্যায়।’’
তাঁর ভাষণের মূল লক্ষ্য ছিলেন মমতা বন্দ্যোপাধ্যায়। মুখ্যমন্ত্রীর ‘পরিবর্তন’-এর স্লোগানকে কটাক্ষ করে পুনমের ব্যাখ্যা— ‘‘পরিবর্তনের নাম করে দিদি সরকারে এসেছিলেন। পরিবর্তন শুধু রঙের হয়েছে। লাল থেকে দিদির নীল-সাদা রঙের পরিবর্তন হয়েছে। পরিবর্তন হয়েছে রোজভ্যালি, সারদা-নারদা। পরিবর্তন হয়েছে শুধু তৃণমূলের লোকেদের।’’

এই বিষয়ে অন্যান্য খবর

মমতার উদ্দেশে অমিতের একাধিক প্রশ্ন, তৃণমূল সরকারকে ছুড়ে ফেলার ডাক
এই বিরোধীরা মুখ থুবড়ে পড়বে, লোকসভা নির্বাচনের আগে বড় ভুল


মা-মাটি-মানুষ স্লোগানকেও ভাঁওতা আখ্যা দিয়ে যুব নেত্রীর বক্তব্য, ‘‘ভেবেছিলাম, তিনি মহিলা, তাঁর নামের মতো তাঁর মধ্যেও মমতা থাকবে। কিন্তু তা নেই। তাঁকে আমি ‘ইউ টার্ন দিদি’ বলব। যাঁকে মা হিসেবে বাংলায় দেখা হত, তাঁর মধ্যে আর মমতা নেই। মহিলাদের অত্যাচার বেড়েছে। মাটির নামে এখানে তো মাটি দিয়ে পুকুর বুজিয়ে মাফিয়ারাজ চলছে।’’ 
পুনমের পুরো ভাষণ শুনতে পারেন নিচের ভিডিওটিতে:

মমতা বন্দ্যোপাধ্যায় অনুপ্রবেশকারীদের পক্ষে দাঁড়িয়ে ও জাতীয় নাগরিকপঞ্জির বিরোধিতা করে আসলে রাজ্যকে বাংলাদেশ বানাতে চাইছেন বলে দাবি করে পুনমের অভিযোগ, এখন টিএমসি কথার অর্থ আর তৃণমূল কংগ্রেস নয়। এটির এখন, ‘‘টেরর মেকিং মেশিন হয়ে গেছে।’’ 
অমিত শাহদের ঢঙেই প্রমোদ মহাজনের কন্যার আহ্বান ২০২১ সালে তৃণমূলকে ছুড়ে ফেলতে হবে।